Klasse by Fort Hare opgeskortDie Universiteit van Fort Hare. Foto: Twitter via @SAgovnews Lesings is by die Universiteit van Fort Hare in die Oos-Kaap opgeskort weens voortgesette gewelddadige betogings. Philly Mapulane, voorsitter van die portefeuljekomitee oor hoër onderwys en opleiding, het gesê die komitee is baie besorg oor die verwikkelings. “Dit is teenstrydig met die gesprekke in die parlement op 3 Maart 2020 tussen die bestuur van die universiteit en studenteleierskap. Ons is ook besorg dat studente uit koshuise ontruim is. Dié besluit deur die universiteit stel studente bloot aan verdere veiligheidsrisiko’s buite die universiteit se perseel.” Die komitee doen ŉ beroep op prof. Loyiso Nongxa, administrateur van die universiteit, om “beslissende leierskap” te toon om die situasie te takel. Die portefeuljekomitee respekteer die reg van studente om te betoog, maar veroordeel die geweld, aggressie en vandalisme by talle universiteitskampusse die afgelope paar weke. Mapulane maan die Universiteit van KwaZulu-Natal om sy registrasieperiode te verleng om seker te maak die 3% van studente, wat nog nie geregistreer het nie, word ook geakkommodeer.